Stellenbosch-bylmoorde: Marli sterk aanMarli van Breda Foto: Facebook Marli van Breda, die meisie wat ŉ bylaanval op haar gesin oorleef het, weet haar ouers en oudste broer is “in die hemel”, het Beeld Woensdag berig. “Sy mis haar familie baie,” lui ŉ verklaring wat Dinsdag deur die familie uitgereik is. Hulle het gesê Marli “lyk baie goed en die wonde is al amper heeltemal genees”. Sy kon nog nie ŉ verklaring voor die polisie aflê nie. Marli (16) is met ŉ byl aangeval toe haar gesin op die De Zalze-landgoed naby Stellenbosch op 27 Januarie aangeval is. Haar pa Martin (54), ma Teresa (55) en broer Rudi (22) is oorlede. Sy het ŉ kopwond opgedoen en haar nekslagaar is afgekap. Geen besoekers is die afgelope maand by haar toegelaat nie. Haar familie is eers van verlede Donderdag af by haar toegelaat. Haar broer Henri (20) het ook oorleef. Volgens Marli se voogde gaan dit goed met hom, onder omstandighede. “Hy is in goeie hande en ontvang die ondersteuning wat hy nodig het om hierdie traumatiese en tragiese voorval te kan hanteer.” Die familie, en veral Henri, is bewus van die bewerings teen hom in die media. Hy sal glo eers in ŉ latere stadium reageer uit respek vir die polisie se ondersoek. Die polisie het op 28 Februarie weer die huis aan die familie beskikbaar gestel. Niemand is nog in hegtenis geneem in verband met die voorval nie. Lees alle vorige berigte oor die aanval by De Zalze op Maroela Media.